Mariana Mazzucato er en italiensk-amerikansk stjerneøkonom fra Sussex University, og hun mener, at der er andre end Steve Jobs, du skal takke for din iPhone.

De fleste teknologier bag tilblivelsen af iPhonen kan nemlig ifølge Mazzucato føres tilbage til visionære offentlige investeringer i forskning og udvikling: fra den berøringsfølsomme skærm over gps’en til etableringen af internettet. Noget tilsvarende gør sig gældende for den grundlæggende algoritme bag Googles søgemaskiner og for Teslas batteriteknologi.

Forestillingen om, at de fundamentale teknologiske gennembrud bliver skabt af private virksomheder, drevet af privat kapital, er en myte, siger Mazzucato. Den tidshorisont, virksomhederne opererer med i et typisk Silicon Valley-scenario, er ikke mere end ca. 5 år. Det er alt for kort tid til at få gennemført radikale innovationsprojekter.